جتياح روسي د ؤكرانيا د 2022

ف 24 فبراير 2022، دارت روسيا هجمة شاملة على ؤكرانيا، لي كاتحدّها من جّيهة لجنوب غربية، شّي لي كيتّعتابر تصعيد كبير ل لحرب رّوسو-ؤكرانية لي بدات من 2014. هاد لهجمة كاتّعتابر اكبر هجمة عسكارية تقليدية و اميت حرب ف ؤروپا من لحرب لعالمية جّاوجة. هاد لحرب تسببات ف مئات لالاف ديال لقتلى من لعساكريا، و عشرات لالاف من لمدنيين لؤكرانيين. تال دابا (2025)، روسيا محتلة 20% ديال ؤكرانيا. من بين 41 مليون ؤكراني، 3، 7 د لمليون هاجرو وسط لبلاد، و 6، 9 مليون هربو على برا تال حدود ابريل 2023 شي لي خلق اكبر ازمة ديال اللاجئين ف ؤروپا من لحرب لعالمية الجاوجة. لهجمة كان سبقها تعزيز د لقوات رّوسية على لحدود بيناتهوم من لبدية د 2021. على حساب رّايس د روسيا ڤلاديمير پوتين، هاد لهجوم جا كا رد على تحركات د نّاطو لي "باغي يتوسع جيهت شّرق ؤ يحاصر روسيا". لوزير لمنتدب د وزارة لخارجية رّوسي سيرݣي ريابكوڤ ݣال بلي روسيا خاصها تمنع ب اي شكل باش ؤكرانيا تدخل ف تّحالف د نّاطو. شي يامات قبل جّتياح، روسيا عتارفات ب جوج جمهوريات ف لاراضي د ؤكرانيا، لي هوما جمهورية دونيطسك شّعبية، ؤ جمهورية لوݣانسك شّعبية، لي بجوجهوم جاو ف مناطق د ؤكرانيا ب اغلبية روسية. ؤ لجيش رّوسي كان ديجا دخل ل منطقة ضونباس ف شّرق د ؤكرانيا من 21 فبراير. معا 5 د صّباح ف تّوقيت لمحلي (6 د صّباح ف موسكو) رّايس د روسيا ڤلاديمير پوتين عطا اوامر باش تبدا عمليات عسكارية لي تجلّات ف صوارخ تسيفطو على مناطق ؤكرانية، منهوم لعاصيمة كييڤ. سّربيس د لحدود لؤكراني علن بلي لمكاتب ديالو على لحدود معا روسيا ؤ بيلاروسيا تم لهجوم عليهوم. ساعتاين موراها، لقوات لبرية رّوسية بدات جتياح. رّايس د ؤكرانيا ڤولوديمير زيلينسكي علن على حالة د لحرب، ؤ قطع لعلاقات معا روسيا بشكل رسمي. ف نفس لوقت، سّلطات رّوسية عتاقلات مئات د نّاس ف لحتيجاجات ضد لحرب لي طراو ف بزاف د لمدون ف روسيا مورما بدات لهجمة. بعض لبلدان لاعضاء د نّاطو بداو كيعطيو سّلاح ؤ لماطيرييل ل ؤكرانيا، مي لمونضامة براسها ماعاوناتش ؤكرانيا بشكل رسمي، من غير تقوية دّفاع د لبلدان لي حداها. جّتياح رّوسي تلقّا ردود فيعل و ادانة قوية من بزاف د دّوال، منها ادانة كبيرة ؤ عقوبات قتيصادية على روسيا. الجمعية لعامة د لامم لمتحدة دوّزات قرار كايدين الجتياح، و كايطالب روسيا ب لانسحاب لفوري. لمحكامة د لعدل الدولية عطات امر ل روسيا باش تحبس لعمليات لعسكارية، و لمجلس ديال ؤروپا طرد روسيا من لعضوية ديالو. بزاف د لبلدان فرضو عقوبات على روسيا و لحليفة ديالها بيلاروسيا، و عطاو مساعدات انسانية و عسكارية ل ؤكرانيا. الدول د لبلطيق و پولونيا ولاو حاسبين روسيا "دولة ارهابية". لمحكامة الجنائية الدولية حلّات تحقيق ف جرائم ضد لانسانية، جرائم حرب، خطيف الدراري لؤكرانيين، و لابادة د لؤكرانيين؛ و صدرات مدكرة توقيف ضد ڤلاديمير پوتين و 5 د لمسؤولين الروسيين. لخلفية. تاريخ. لمنطقة لي دابا كاينة ف ؤكرانيا كانت، ف بزاف د لفترات تّاريخية، تابعة ل لامبراطورية رّوسية، ؤ اول دولة د رّواسا كانت تاسسات تماك ؤ لعاصيمة ديالها كانت ف كييڤ، لي دابا عاصيمة د ؤكرانيا. عبر قرون د زّمان ستاقلات ؤكرانيا ل مدة شحال من مرة (متلاً فاش طاحت ف يد لمنݣول ف لقرن 13)، ؤ عاود رجعات. ف لقرن 20، لينين كان تخلّا على ؤكرانيا ؤ مناطق خرين ل صالح المانيا ف لوقت د لحرب لعالمية لّولة، باش يركّز على لوضعية ف دّاخل لي كانت متازّمة، ؤ عاود رجعات كا وحدة من 11 دولة تابعة ل ليتيحاد سّوڤياتي، حتال 1991 فاش ستاقلات بشكل كامل مرة خرة. ب سباب لقرب لجغرافي ديالها من غرب ؤروپا، ؤكرانيا عندها تاتير غربي تقافي ؤ فيكري كبر، ؤ هيّا عكس روسيا دولة ديموقراطية بحال بزاف د لبلدان د لغرب. تاريخياً، كان تّاتير لغربي، سوا ف لفيكر ؤلا تّقافة ؤلا طّيكنولوجيا كيجي ل روسيا ديما من ؤكرانيا. مورما طاح ليتيحاد سّوڤياتي، لعلاقات بين روسيا ؤ ؤكرانيا بقات مستامرة. ف 5 دجنبر 1994، ؤكرانيا قبلات باش تّخلا على سّلاح نّووي ديالها، موقابيل باش روسيا، بريطانيا ؤ لميريكان يضمنوها ضد تهديدات ل سّتيقلالية سّياسية ؤ سّيادة ديالها. فاش روسيا ضمّات قريميا ف 2014، تّعتابر هادشي خرق ل لموعاهدة د بوداپيست ؤ تعدي على سّيادة د ؤكرانيا. تّورة لّيمونية ف ؤكرانيا. ف 2004، ڤيكطور يانوكوڤيتش، لي كان لوزير لّول د ؤكرانيا، ربح نّتيخابات رّئاسية. من بعد لمحكمة لعالية د ؤكرانيا خرّجات حكم قضائي بلي نّتيخابات كانت مزوّرة، ؤ تّلغاو نّتايج. لؤكرانيين خرجو ف موضاهرات لي حتجو فيها على تّزوير ؤ دعمو لمنافس ديالو ڤيكطور يوشتشينكو. هاد لّخر ف لوقت ديال لاحدات لي تسمّات "تّورة لّيمونية"، بدا كيمرض، ؤ تبيّن من بعد بلي تعرّض ل تسمم ب ديوكسين. يوشتشينكو تّاهم روسيا ب تّسميم ديالو. ف 2010، يانوكوڤيتش ربح نّتيخابات رّئاسية ؤ بقا رايس د ؤكرانيا حتا تحيّد من لمنصب ديالو ف 2014 ب سباب حتيجاجات شعبية. لحرب رّوسوؤكرانية (2014). مور تورة لكرامة لؤكرانية ف فبراير 2014، حتلّات روسيا قريميا لي كانت تابعة ل ؤكرانيا، و دعمات لانفصاليين الداعمين ل روسيا باش يحاربو ضد ؤكرانيا ف حرب ضونباس. هاد 8 سنين اللولة ديال لحرب عرفات مناوشات بحرية و حتى حرب سيبيرانية. لاجتياح الروسي د فبراير 2022 ما هوّ غير تصعيد ديال حرب لي كانت ديجا شاعلة بين هاد الجوج بلدان. قبل جّتياح. شهورا قبل جّتياح رّوسي، كانت روسيا كاتبلاصي لعساكريا ديالها على لحدود معا ؤكرانيا، ؤ بزاف د لبلدان كانو متخوّفين بلي پوتين باغي يبدا حرب. كرونولوجيا. ف 24 فبراير، شوية قبل من 6 د صّباح ف موسكو، پوتين علن على "عملية عسكارية خاصة" ف شّرق د ؤكرانيا. ف لاعلان ديالو، پوتين ݣال بلي ماعندوش نية باش يحتل ؤكرانيا، ؤ بلي كيحتارم لحق د لؤكرانيين باش يحكمو راسهوم ب راسهوم. ؤ زاد بلي هاد "لعملية" لهدف ديالها هوّا باش "تحمي نّاس" ف لمنطقة د ضونباص لي فيها اغلبية ناطقة ب رّوسية. لي، على حساب پوتين "عاناو ف 8 سنين لّخرة من لحݣرة ؤ لابادة من طاراف لحوكومة د كييڤ". بعد دقايق من لاعلان ديال پوتين، خرج لخبار على نفيجارات ف كييڤ، خاركيڤ، ؤديسا، ؤ ضونباص. نيشان مورا لهجوم رّوسي، رّايس د ؤكرانيا ڤولوديمير زيلينسكي، علن على لحالة د لحرب ف ؤكرانيا. ف نفس نّهار ف لعشية، ديكلارا بلي جميع رّجال لي عمرهوم ما بين 18 ؤ 60 عام خاص يتم تّجنيد ديالهوم باش يدافعو على لبلاد. لعساكريا رّوس دخلو من 4 د جّوايه: شّمال من بيلاروسيا ف تّيجاه كييڤ، شّمال شّرقي من روسيا ف تّيجاه خاركيڤ، شّرق من دونيتسك ؤ لوݣانسك، ؤ من لجنوب من قريميا لي كانت روسيا ضمّاتها قبل. لجيش رّوسي رسم رّمز Z (حرف لاتيني) على دّوزان ؤ لمركوب لعسكاري ديالو، غالبان باش مايتيريوش لعكساريا رّواسا على بعضياتهوم.